Roman Samotný

Mgr. Roman Samotný (* Trenčín) je slovenský žurnalista, LGBTI+ aktivista a dídžej. Je majiteľom kaviarne Tepláreň, kde bol 12. októbra 2022 spáchaný teroristický čin.

Životopis 
Navštevoval gymnázium v Novom Meste nad Váhom. Už na strednej škole sa venoval ekologickému a ľudsko-právnemu aktivizmu. Od svojich 16 rokov je out. Vyrastanie ako queer človek v slovenskej spoločnosti považuje za traumatizujúce.

Na Filozofickej fakulte Univerzity Komenského v Bratislave v roku 2007 vyštudoval žurnalistiku a získal magisterský titul. V prvom ročníku začal stážovať v televízii a v treťom bol dramaturgom TV Joj. Pracoval aj ako redaktor v tlačovej agentúre SITA a týždenníku Plus 7 dní. Žurnalistike sa aktívne venoval viac ako 12 rokov. Písal aj scenáre pre Silnú zostavu v RTVS.

V 25 rokoch však vyhorel a začal hľadať nové smerovanie. Pre Iniciatívu Inakosť sa začal v roku 2010 podieľať na organizácii Filmového festivalu inakosti, stal sa jeho PR manažérom. Pracuje tiež ako dídžej pod menom DJ Vesnu. Založil tiež platformu Queer Slovakia, ktorá zahŕňa niekoľko queer podujatí v Bratislave a online časopis queerslovakia.sk s informáciami pre queer komunitu. Tepláreň v rámci nej založil v roku 2015. Jeho cieľom bolo vytvoriť priestor, „v ktorom sa mohol cítiť dobre každý“. Navštevovali ju aj ľudia mimo LGBTI+ komunity.

Do širšieho povedomia sa dostal po teroristickom útoku, ktorý sa uskutočnil 12. októbra 2022 pred jeho kaviarňou. Samotný sa stal následne hovorcom LGBTI+ ľudí. Po útoku zvažoval zatvorenie kaviarne, pre silnú podporu sa rozhodol podnik nezatvoriť. Podieľal na aj iniciatíve Ide nám o život, ktorá spojila viac ako 50 občianskych organizácií a spustila projekt Sme Tepláreň.

Ocenenia 
 2023: Biela vrana „za ľudskú odvahu, otvorenosť a za dlhodobé vytváranie bezpečného slobodného priestoru pre LGBTI+ komunitu“.
 2023: Cena primátora Bratislavy za „podporu a vytvorenie bezpečného priestoru v Bratislave pre všetkých, ktorí chcú byť prijatí v tolerancii a úcte a za dlhodobú snahu o zmenu vnímania inakosti“.

Referencie

Iné projekty 

Osobnosti z Trenčína
Slovenskí aktivisti
Slovenskí novinári
Slovenskí dídžeji
Slovenské LGBT osobnosti
Laureáti Bielej vrany
Absolventi Filozofickej fakulty Univerzity Komenského v Bratislave